
הנדון: עדכון תקן לשיטות לביצוע דיגום ריח - התייחסות למקור שטח פסיבי ומקור נפח 
המשרד להגנת הסביבה מבקש להביא לידיעת הציבור אודות עדכון התקן לשיטות לביצוע דיגום ריח ועל תהליך החלתו בנהלי המשרד. 
כידוע, הנוהל להגדרת מפגע ריח, מגדיר אמות מידה ודרכי בדיקה שיסייעו בקביעת קיומו של מפגע ריח ובהערכת עוצמתו (להלן - הנוהל) ומתייחס לתנאים לקביעת מפגע ריח.
סעיף 5.3 לנוהל קובע כי שיטות לדיגום ריח במקור הפליטה יבוצעו בהתאם לתקן  EN 13725  (להלן - התקן) בגרסתו העדכנית ביותר.

על רקע עדכון התקן לגרסת  EN13725:2022 - Stationary source emissions — Determinationof odour concentration by dynamic olfactometry and odour emission rate , הכולל עדכונים הן לשיטות האנליזה והן לשיטות נטילת הדוגמאות, לרבות התאמה לשיטות דיגום מוקדי (Point Source Sampling) ולשיטות דיגום שטח אקטיבי (Active Surface Sampling), וכן אי-הכללת שיטות דיגום שטח פסיבי (Passive Surface Sampling)  ודיגום נפחי (Volume Sampling) במסגרת שיטות הדיגום לפי התקן - בוחן המשרד להגנת הסביבה בימים אלו חלופות מתאימות לביצוע דיגום ריח ממקורות אלו. 

לאור האמור, בתקופת הביניים - עד לעדכון הנוהל בסיום בחינת החלופות, ניתן יהיה להמשיך לבצע דיגום ריח ממקור נפחי וממקור שטח פסיבי בהתאם לגרסת התקן הקודמת EN 13725:2003 .  

כן יובהר כי בתקופת הביניים, כל דיגום ריח המתוכנן להתבצע בהתאם לשיטות דיגום נפחי ושטח פסיבי יבוצע בכפוף לאישור מראש מהמשרד.

